مريبد بن ربيق
الآمير مريبد بن هنود بن ربيق العمري الحربي. شاعر علم وفارس وأمير من مشاهير الرجال الذين شهد لهم التاريخ ورث مريبد مشيخة وادي الفرع بعد أخوه بدر وشارك مع الملك المؤسس عبدالعزيز ال سعود رحمه الله .
الشيخ الأمير الفارس الشاعر مريبد بن حامد بن هنود بن ربيق شيخ وادي الفرع وهو من اسرة ابن ربيق شيوخ وادي الفرع بمنطقة المدينة المنورة وهو من أمراء قبيلة حرب المشهورين واستلم مشيخة الوادي والقبيلة بعد وفاة اخاه بدر بن هنود بن ربيق، وعاش مع البادية الرحل في عالية نجد وماحولها وشارك في عدة معارك في توحيد المملكة ومن معه من بني عمرو في عدة مواقع لتوحيد المملكة مثل موقعة وادي السرحان في شمال المملكة والساحل الغربي وجنوب المملكة بقيادة الملك فيصل.
هو الأمير مريبد بن حامد بن هنود بن ربيق العمري الحربي شيخ وادي الفرع في منطقة الحجاز
ونشأ في بيئته البدوية الأصيلة التي كانت تسمو وتتزين بالعوائد البدوية العربية النبيلة. في عالية نجد وفي وادي الفرع المشهور في الحجاز بنخيله وعيونه.
استقر الشيخ مريبد في وادي الفرع بعد وفاة اخيه الشيخ بدر , والتقى بالملك فيصل عدة مرات , وحصل منه على تخصيص منطقة حزرة كمورد سايق لبني عمرو مما مكنهم في تكوين قرية عامرة لبني عمرو وغيرهم من القبائل ,كما كانت له علاقات وطيدة مع امراء المدينة وخصوصا الأمير عبدالمحسن رحمه الله فكان يتواصل معه بما يخص قضايا المنطقة وقبيلة بني عمرو وامتدت حتى وفاة الامير رحمه الله ,
كما كانت له علاقة بالشيخ عبد العزيز بن باز في فترة عمله بالجامعة الإسلامية نتج عنها استجابة الشيخ ابن باز بارسال مشائخ من الجامعة الاسلامية في فترات الصيف لتوعية الناس وتعليمهم امور دينهم وكانت هذه البعثات في ضيافة الشيخ مريبد طوال فترة مقامهم بالمنطقة ,ولاتزال رسائل الشيخ ابن باز رحمه الله محفوظة عنده أبناءه ،وكان الشيخ مريبد يبذل كل مايستطيع في خدمة المنطقة وأهاليها من ربط المنطقة بالطريق السريع ومن توفير مولدات للكهرباء وغيرها من الخدمات,
وفي حدود سنة 1400 عانى الشيخ مريبد من تدهور في حالته الصحية وكف بصره اثر ذلك, وكان رحمه الله حافظا للقرآن ويتمتع بسماحة النفس مما جعل الناس يحبوه ويحترموه حتى الذين لم يلاقوه مدة حياته رحمه الله رحمة واسعة.
لأشعار مريبد بن هنود مكانة وشهرة واسعة في الجزيرة العربية بأكملها وذلك لأصالتها وتسجيلها ملامح الحياة الماضية التي كان يعيشها الآباء والأجداد ,
وللأسف لقد فقد الكثير من هذا التراث الأدبي ولم يصلنا منه إلا بضعة عشر قصيدة قام بتسجيلها أبناءه في حياته وعلى فترات متباعده ثم قام الباحث فائز بن موسى البدراني بعمل مسودة لحفظ هذه الأشعار وذلك عام 1422 من الهجرة 
ثم قام بعد ذلك بطبع هذا الديوان طبعة أنيقة وجميلة وكان صدور الطبعة الأولى من كتاب: ديوان الشيخ الشاعر مريبد بن حامد بن هنود ابن ربيق (1330 – 1419هـ).. تأليف الباحث والمؤرخ فائز بن موسى البدراني الحربي، ويقع الكتاب في حوالي 150 صفحة من الحجم المتوسط ويضم ترجمة تعريفية عن الشيخ مريبد، تشمل نبذة عن أسرته ومشيخته وحياته، ثم عرضاً لأشهر قصائده وبعض القصائد الموجهة إليه وردوده عليها..
ويعد شعر الشيخ مريبد وثيقة مهمة على حياة الأجداد بكل مظاهرها ومصطلحاتها، وكذلك ذكر الأماكن والمواضع التي كانت ترتادها قبيلة الشاعر، وقد بذل الباحث البدراني جهداً طيباً في التعريف بتلك المواضع تعريفاً علمياً دقيقاً، مع شرح المفردات الشعبية شرحاً وافياً، مما يجعل هذا الديوان مرجعاً تاريخياً وجغرافياً جديراً بالقراءة والاقتناء.
1
عدّيت اولّف لحون شيف معناها
قلبي تهيّض لحي عنه مبطيني
عيني كما عيهل وان قطروا ماها
وردوا عليها شعافين وبداريني
كل يبى الري قبل الورد يقصاها
قطعان بدو عن الحاكم محيليني
تشرب من الما وكن القوم تشعاها
حيرانها ترشح المغراب والطيني
عليك ياللي مراد النفس ومناها
عين الوحش من ذوابيح الشياهيني
ابو جديل غطى اللبه وعدّاها
يضفي على اللي سواة مزبّر الصيني
مصريّيه اللي جديد اللبس يزهاها
غصبٍ على البيض لو فيهن مزاييني
ياشبه وضحاً نبات الحزم مرباها
وليا اجنبت ماتعدّا روم ويميني
ليا جت من العزل بينةٍ حلاياها
غزيزة الشيخ لو ما القوم راضيني
به شارتينٍ بغيره ما لقيناها
وسطه يضيمه بريمه يامضانيني
والردف شط الردوم اللي تمقراها
والا طعوسٍ تساقيها الوداديني
عيّوا عليها وانا عيّيت لا انساها
وغديت مثل المعزّي للمولّيني
ولاني بقنعان لو كثرت حماياها
من ضدنا نعرف شيوخٍ قديميني
متى القبايل تجي قومة جناياها
حتى اني احرز جزا اللي عنه حاديني
في هيّةٍ مانشدنا عن رزاياها
نمرا لها اطراف ورماةٍ متاقيني
نمشي بها والقوافي ماحسبناها
من مات مرحوم واللي حي مكفيني
مع طلعة الشمس نِركبهم غبيّاها
وناخذ عليهم كحيلة يوم تبريني
وش عاد لو لَحقَوا الهيّه دناياها
ماني بقايل عن الفزعه ذليليني
إمّا يفكونها والا خذيناها
والله عليمٍ برجحات الموازيني
2
يامل قلبٍ على زلّاف يومي به
على عشيرٍ يزيد الحال بجراحي
ابو ثمانٍ كما اللولو تراكيبه
والا تشادي البَرَد من مزنةٍ طاحي
والعين عين اشقرٍ درعٍ مخاليبه
اللي على الوكر يدعونه بشلّاحي
والقرن ذيل اشقرٍ كاسي عراقيبه
ليا جا يشعّه نهار طراد وصياحي
والعنق ريميةٍ فزّت من الريبه
وقادت لصيدٍ قفاه الريح متواحي
ابو نهيدٍ صغيّر يوم احلّي به
زبديةٍ في غطاها خطها ماحي
يابنت مِن تشكي الحزّب عواقيبه
زيزوم نمراً قداها لين تنفاحي
ياونتي كان ما هانت مطاليبه
ونّت صويبٍ قعد والجيش طفّاحي
خلّنه الهجن في دارٍ عوى ذيبه
من كف قرمٍ له الخفرات طِمّاحي
ليا جا نهارٍ خطات اللاش يردي به
يزرق مع الملح قِدم الملح ينزاحي
كم واحدٍ فات عمره من مضاريبه
عذراه لجّت عليه النزل بصياحي
3
عدّيت رجمٍ عنا العين الشقاوية
واقنب كما صوت ذيبٍ حدّه الحامي
ذيبٍ عوى يوم حاف المِرح محميّه
وايّس وعوَّد معيف وحَفي الاقدامي
البدو شدّوا وكلٍ راح في نيّه
ولا من ربيعٍ يليّمهم كما العامي
أحدٍ شمال ونَحَر وادي الحناكيّه
واحدٍ جنوب وتنصّى الهَضب ورخامي
وانا عشيري صبرت ولاحصل ليّه
وحبّه بقلب العنا خطت له اقلامي
ليت الخطى ما ابعدت عنّي بمصريّه
ولا ابعدتها لياليها والايامي
ودّي بها مير عنها النفس مَحديّه
وكد قال راع المثل ماطاب مادامي
راحت كما دارنا اللي قبل جَديّه
واليوم ينزل بها العبّود واليامي
من عقب مانحتميها بالردينيَّه
ومن زارها في لذيذ النوم مانامي
اليوم راحت ورحنا عنه جَبريَّه
ماهو بجبر احربانا جبر حكّامي
أصبر ولاني معلمكم بما فيّه
لو اني اونس سواة المخطر الحامي
أظن من يمها يلفون طرقيّه
الطارش اللي يوصل لي تسلّامي
4
وطيت المراح وذكّر الود لي راعيه
بكنّ العيون وهلّن الدمع همّالي
الا وا وجودي وجد من جات الانضا فيه
على وسقهن مصلوب والدم شلّالي
عشيري ليا شفته مع البيض ماتهميه
تعده من الاول على الوسط والتالي
لاجل ردف خِلّي يطوي الثوب لو يضفيه
كما يطوي الشاطر هيالٍ على الجالي
5
وا لجّتي لجّة ثلاثٍ مراعيب
حوارهن خِلّي عشا للذيابي
ثلاث خِلج ويتبعن العزازيب
وان شافن المفرود جاهن رعابي
على عشيرٍ يم هاك المراقيب
دونه زمن روس الهضاب النوابي
من دونهم روس اغثريّات والذيب
وشابة ورُوم اللي زمى بالسرابي
بالله عليكم يا اهل الفطّر الشيب
من هو جِويد السد يوصِل جوابي
ان كان فيكم واحدٍ يكسب الطيب
في واحدٍ فيه الجميله صوابي
ابو جمِيرٍ يوم قضّه على الجيب
ذيل اشقرٍ شَعّه نهار الحرابي
يارد على حوض المنايا ليا هيب
واللي عليه موَردٍ مايهابي
6
عدّيت وابديت ماطاري على بالي
وجريّت لي ونةٍ للناس ما ابديها
البدو شدّوا على الزلبات حُوّالي
تنحّروا ديرةٍ تشبع رواعيها
أقفوا بشوقٍ نهب قلبي واخذ حالي
أسباب مابي خفيّاتٍ عطانيها
يومي بقلبي كما غصن الشفا العالي
في ليلةٍ بالشتا تمرِح ضواريها
ابو جميرٍ على دمث النحر مالي
يضفي على غطّسٍ بالجيب خابيها
ماجاهن اللمس مثل البَيض بالجالي
في طَفّةٍ تلعب انسام الهوا فيها
ودّي معه مير صار الوقت ما امدا لي
ولا صار تالي الليالي مثل ماضيها
لا والله الا زمى من دونه اللالي
في ديرةٍ ما توصّلنا طراقيها
البعد ماهو بكربه لو تهيّا لي
من واحدٍ في جويد الحبل ثانيها
أقفَوا وقفَّت ضعاينّا عن الغالي
وايام طالت علينا مع لياليها
أمضّي الوقت بين المر والحالي
ومر الليالي يكدّر حلو صافيها
سِمي خلّي يجي بالسفن ويشالي
يركب على جلبةٍ والموج قافيها
له ماقفٍ بالقرين بحج الاعمالي
وتمشي معه دولةٍ من مصر حاميها
7
يامل قلبٍ بين الاضلاع ينلاع
كمايلوع النبت هَيف السواعي
ليا جت بشعفٍ طيَّرت صحصح القاع
وقامت تلوفه لين يمسي ضياعي
واجر صوتٍ مثل ذيبٍ ليا جاع
في ديرةٍ عنها القبايل مزاعي
أخطت من الوسم المبكّر ومرباع
وراحت محولٍ ماتجيها الرواعي
ذيبٍ يجر الصوت من بين الاضلاع
ومنه النفس من طاوي الجوع ضاعي
على عشيرٍ من ورا ذيك الارياع
دونه زمى فِرقين روسه مقاعي
ابو جميرٍ ياصل الوسط شرَّاع
والعين عين اللي تنهّض لداعي
من ماكرٍ طيره هوى لاهل الاولاع
بملوّحٍ طوله ثمانين باعي
ونهود يشدَنّ الفناجيل طِلّاع
وقفَن على اوّلهن بليّا انهزاعي
والخد قمرا نصف من عقب مطلاع
ليا انهرت وانجال عنها شعاعي
اللي تشادي مهرةٍ عقب مفزاع
بالمستوى قبل الخليفه رباعي
قبَّا طليعٍ للمحاريف مطواع
ليا دعوها تنحرف للمتاعي
ليا جا نهارٍ فيه جري الرمك ضاع
ترمي يدينٍ عن نَحَرها وساعي
ليته حصل لي من نشب كل طمّاع
ماعنه انا مَحدي وهو ما يطاعي
ماطاب لك مادام لك عنه منّاع
والناس مافيهم حميد المساعي
8
ياراكبٍ من عندنا فوق مرمال
حمراً ليا دنّى المعنّى ذلوله
قطما الفخوذ وخفَّها كنّه ريال
والصدر بابٍ يوم تفتح كلوله
ركّابها من خِيرة الربع رجّال
ليا بغوا قضي اللزوم ارسلوا له
تاطا النفود وتقطع العُرف بعجال
وان باينت وليا القَرى ذي قذوله
سِقها وتلفي بك على طيّب الفال
ذبّاح كبش اللاش فيما يقوله
شيّال حِملٍ ما تهقواه الانذال
لا قرّبوا زمل الرّحَل من حموله
وان كان شانن الخواطر بالافعال
سيفٍ نسلّه والفرج مع سلوله
سلّم عليه وخذ لنا منه ماقال
وعطه الجواب اللي كتبنا وصوله
وان كان جت زلّه فلا هو بزلّال
كم مرةٍ حنّا دمحنا زلوله
هذي سواة الناس ياريّف الحال
مِن يِركِبونه ما استحوا من نزوله
وان صار به مرّه من الدهر ميّال
ماعدّوا اللي قد مضى من فعوله
لعلنا مانعتوض فيه الابدال
والا ترى الدنيا محد ماتنوله
تاخذ ولا تعطي من الحال والمال
وليا عطت شيٍ عطت ومعلوله
وصلاة ربي عد ما واديٍ سال
على محمد عبد ربه رسوله
9
يالله فرجك اليوم يا والي الاقدار
يامِزّي الدار الحيا اللي تجيبه
يا عايض الدار السنيّه بالامطار
عقب المَحَل تصبح ديارٍ عشيبه
تعقل زواملنا ومن راح دوّار
وحنا خلا بارضٍ عوى العصر ذيبه
ياراكب اللي ما لَحَى كوعها الزار
حمراً من اللي يلفحِن الجنيبه
حمراً يزيد جفالها الطير وان طار
والظل تجفل منه وتشوف ريبه
سقها وتلحق ربعنا اللي لهم كار
ذبح السمين ان جا زمان الحطيبه
واهل الرّكاب ان كان عَميَن الابصار
وخِزن الظفر وان جا لزوم الغصيبه
حمود و محمد ليا صار ما صار
وعبدالله اللي ماهقينا هذي به
وابن عفر معهم وسلمان له جار
ويبراه ابن سيحان باقصى الجذيبه
ياحيف شدّتهم وحنا على الدار
والرجل بالازمات يعرف بطيبه
ما منهم اللي مر والّا عطى الشار
والّا عرف بعض الحقوق المصيبه
وانا لهم في كل الاحوال صبّار
والبيت عنهم للاهاوي ضريبه
وان كان جا من ضدهم جور وانكار
من دونهم ما ارضى عليهم غليبه
ياعنك ماتنفع سمينات الاعذار
لا عاد جا العاقل طبيبه طليبه
حظ الفتى من طيب ربعه ليا ثار
وليا ارتدوا ربع الفتى من نصيبه
توفي سنة عام 1419 هجري 1998 ميلادي عن عمر يناهز 89 عاماً بعد مسيرة طيبة في العهد السعودي وتوحيد البلاد.